Pə kɔma na pə́ lɩɩ sɩ tɩɩ sʋʋ kpɩɩlʋɣʋ na tə́ polo Italii,
ɩlɛna pá kpaɣa Pɔɔlɩ na saləkatʋnaa lɛlaa na pá tʋ yoolaa sɔsɔ nɔɣɔlʋ ɩ niŋ taa.
Pa yaa y+o+olú ɩnɩ sɩ Yuliyusi.
Ɩ kɛ́ Lom yoolaa tintiɣile nte pa yaa sɩ Lom wulaʋ sɔsɔ nyəntɛ tɔ tə taa nɔɣɔlʋ.
Ḿpʋ́ɣʋ́ tə sʋʋ Atilamiti kpɩɩlʋɣʋ nakʋlɩ.
Kʋlɛ kʋ pukina Asii tɛtʋ taa kpɩɩləŋ teesaŋnaa kiŋ.
Tá na Masetoni tʋ nɔɣɔlʋ,
pa yaa-ɩ sɩ Alisitaakɩ.
Ɩ lɩɩna Tɛsalonikɩ,
tá na-ɩ tə sʋʋna kpɩɩlʋɣʋ kɛ mpʋ.
Tɛʋ fema ɩlɛna tə́ sʋʋ Sitɔŋ.
Yuliyusi lakaɣa Pɔɔlɩ təpamm na suulu.
Ḿpʋ́ɣʋ́ ɩ ha-ɩ nɔɣɔ sɩ ɩ́ polo na ɩ́ na ɩ taapalaa pá ná təma,
na ye pʋlʋpʋ caala-ɩ pa waasɩ-ɩ.
Tə kʋla təna na heelim suliɣi-tʋɣʋ kʋsulu,
ɩlɛna tə cɔɔləna Sipili hɔɣɔlʋɣʋ lɛŋkʋ tɔɔ.
Ɩlɛna tə́ polo tə́ faɣana teŋku taa kɛ́ Silisii na Pamfili pə cɔlɔ,
na tə́ lɩɩ Mila kɛ Lisii tɛtʋ taa.
Yolú nawa tənaɣa Alɛkəsantilii kpɩɩlʋɣʋ na kʋ caa Italii kɛ pote,
ɩlɛna ɩ́ sʋsɩ-tʋɣʋ kʋlɛ kʋ taa.
Kʋyɛɛŋ paɣalɛ taa ta tɔntɛ lapaɣa təniinɔɔ,
na təcatɩ təyaʋ kɛ́ na pə́cɔ́ tə tala Kinite.
Heelim tɔŋna-tʋɣʋ səŋʋɣʋ na tə kpisi təna tɔɔ kɛ́ tɔntɛ,
ɩlɛna tə məŋna tɛtʋ paŋtaɣa ŋka ka sʋʋ teŋku taa na pá yaa-kɛ sɩ Saləmonee tɔ ka kiŋ.
Tə lapa mpʋ sɩ tə́ cɔləna Kəlɛɛtɩ hɔɣɔlʋɣʋ tɔɔ.
Ḿpʋ́ɣʋ́ tə mala kʋteŋ,
na təcatɩ təyaʋ kɛ́ na pə́cɔ́ tə́ tala timpi pa yaa sɩ kpɩɩləŋ teesaŋ kʋpaŋ na pə́ kpətəna Lasee ɩcatɛ kiŋ tɔ.
Pə məŋna-tʋɣʋ waalɩ kɛ́ sɔsɔm na tə́ tɔŋna pote na tə́ wɛ asola taa.
Pə taɣa pʋlʋ,
salaŋ nɔhɔkʋtʋ kʋyakʋ tɛma tɛɛʋ.
Pə tɔɔ kɛ́ Pɔɔlɩ kpaala-wɛ sɩ:
Apalaa mɛ,
ma nawa sɩ tá mpaaʋ kʋnɛ kɩɩ la asola kɛ sɔsɔm.
Asalaʋ sɔsɔ ká la.
Pə taɣa kpɩɩlʋɣʋ na kʋ wontu tike ká lana yem.
Ye pə ta səŋ təca,
pɩɩ kpɛŋna ta maɣamaɣa tɔtɔ.
Ama Lom yolú ɩnɩ ɩ nɩɩ kpɩɩlʋɣʋ tʋ na saalʋ pa nyəntʋ na pə kəlɩ Pɔɔlɩ nyəntʋ.
Təna kpɩɩləŋ teesaŋ ta nəɣəsəna caɣaʋ kɛ hilimatɛ waatʋ.
Pə tɔɔ kɛ́ pa taa paɣalɛ hʋʋwa sɩ ye pə wɛ pəsʋɣʋ paa kʋlɩ təna na pá tala Fenikisi kpɩɩləŋ teesaŋ kɛ Kəlɛɛtɩ tɛtʋ taa na pá caɣa hilimatɛ waatʋ.
Təna teesaŋ təsʋʋlɛnaa nyənaɣana ilim tətʋlɛ tɔɔ tɔɔ.
Pə pamna heelimaɣa nakəlɩ ka lɩɩna ilim mpətəŋ tɔɔ tɔɔ,
ɩlɛna saalaa hʋʋ sɩ pɩɩ səna-wɛ.
Tənaɣa pa kpɛsa kuula sɔsɔ wei paa kamna kpɩɩlʋɣʋ tɔ,
na pá malɩ Kəlɛɛtɩ kʋteŋ təkpam na pá puki.
Pə tasaa ɩlɛ heelimuɣu nakʋlɩ kʋ lɩɩna tɛtʋ nti lʋm cɔɔna mpʋ tɔ tə pɔɔŋ taa kɛlɛ na pə kɔŋ,
pa yaa-wɩ sɩ Ɩlakətɔŋ.
Ḿpʋ́ɣʋ́ heelimuɣu ŋkʋ kʋ tɛɛna kpɩɩlʋɣʋ,
na pá maɣasɩ na pá kpisi,
ɩlɛna pá yele na pə́ tɛɛna-tʋ ɩlɛ.
Ḿpʋ́ɣʋ́ kpɩɩlʋɣʋ polaa na kʋ təŋna tɛtʋ nti lʋm cɔɔnaa na pá yaakɩ-tɩ sɩ Kota,
na tə́ wɛ maɣana tɔ,
tə pə tɛɛ tɔɔ.
Ɩlɛna təlɛ tə kenti kpɩɩlʋɣʋ kɛ pəcɔ.
Wahala na wahala kɛ́ na pə́cɔ́ saalaa pəsɩ na pá kpaasɩ kpiiliya.
Ama waatʋ wei pa kɔma na pá kpaasɩ-kɛɣɛ ɩsɔ,
ɩlɛna pá sɔɔsɩ ŋmɩɩsɩ kɛ nyɔɔsʋɣʋ kɛ kpɩɩlʋɣʋ hɛkʋ taa təkeŋkeŋ.
Pa sɔɣɔmaɣaa Lipii tɛtʋ kanyəŋa huwa.
Ɩlɛna pá tisi kpɩɩlʋɣʋ kuula wei ɩ tiiki lʋm hɛkʋ hɛkʋ tɔ,
na pə́ kaasɩ na heelim pukina kpɩɩlʋɣʋ təpamm.
Heelim tɔŋna kpɩɩlʋɣʋ kɛ cɛɣɛtʋɣʋ kɛ ḿpʋ́ɣʋ́ tam.
Kʋ fema ɩlɛna pá pasəɣɩ kpɩɩlʋɣʋ səɣəla lɛnna na pá pɛtəɣɩ teŋku taa.
Pəlɛ pə tɛʋ kʋfemuɣu,
pa kpaɣa kpɩɩlʋɣʋ wontu na pa maɣamaɣa pa niŋ na pá lɔ.
Halɩ wɛɛ paɣalɛ heelim tɔŋna mapʋ kɛ ḿpʋ́ɣʋ́ tam tə ta keesi ilim.
Pəyele tə ta keesi ɩsɔtʋlʋŋa.
Tənaɣa tə nyəmá kpakpaa sɩ tá tɔm tɛma kʋtɛm.
Mpa paa wɛ kpɩɩlʋɣʋ ŋkʋ kʋ taa tɔ hatoo tete waalɩ pa taa nɔɣɔlʋ ta təŋ pʋlʋ.
Ḿpʋ́ɣʋ́ Pɔɔlɩ səŋa pa hɛkʋ taa na ɩ́ tɔ sɩ:
Apalaa mɛ,
ye ɩ́ ka nɩɩna-m na tə́ caɣa Kəlɛɛtɩ,
tə taa ná asalaʋ na taŋkaasi ɩnɛ.
Tɔʋ,
pənɛntɛ ma heeliɣi-mɛ sɩ ɩ́ tɔkɩ tɔnəŋ,
tá taa nɔɣɔlʋ kaa sɩ.
Ama kpɩɩlʋɣʋ tike ká lana asaala.
Ɩsɔ wei ɩ tɩ-m na má lakɩ ɩ təmlɛ tɔ ɩ ɩsɔtaa tillu kɔma ma kiŋ kɛ ahoo taa.
Na ɩ́ tɔ-m sɩ:
Pɔɔlɩ taa nyá,
pə wɛɛ sɩ n ká polo na ń səŋ Lom wulaʋ sɔsɔ ɩsɛntaa.
Na ɩsɩɩ Ɩsɔ luɣu wɛ-ŋ teu tɔ,
nyá tɔɔ ɩ ká ya nyá na mpa ɩ́ tɔŋ tɔ pa weesiŋ.
Pə tɔɔ kɛ́ apalaa mɛ ɩ́ ká tɔkɩ tɔnəŋ,
ma wɛna naani kɛ́ Ɩsɔ tɔɔ sɩ pɩɩ la teitei ɩsɩɩ pə hʋla-m tɔ.
Ama pɩɩ lɔɣɔ-tʋɣʋ tɛtʋ səkpetu natəlɩ nti lʋm cɔɔnaa tɔ tə kʋteŋ tɔɔ kɛ́.
Saŋa taa ahoo naanʋwa na liɣiti nyəna taɣanna ntɛɣɛ yuɣu na pə́ wɛɛ na pə́ tɔŋna-tʋɣʋ laŋtʋɣʋ kɛ Metitelanee teŋku tɔɔ.
Pə kɔma ɩsɩɩ ahoo hɛka ɩlɛ,
pə lapa kpɩɩlʋɣʋ saalaa ntɛ́ ɩsɩɩ tə wʋsəna tɛtʋ natəlɩ.
Ḿpʋ́ɣʋ́ pa tisa kʋmaɣasʋɣʋ,
ɩlɛna pá maɣana sɩ pə luma ɩsɩɩ mɛɛtələnaa hiu na naanʋwa na naatosompɔɣɔlaɣa.
Pa tasa tɔntɛ na pá tasa maɣasʋɣʋ na pá maɣana mɛɛtələnaa pəlefɛɩ hiu na naanʋwa.
Pa nyama sɩ pə́ taa kɔɔ na kpɩɩlʋɣʋ yoona kʋkpaməŋ,
ɩlɛna pá tisi kuulanaa sɔsaa kɛ liɣiti na kpɩɩlʋɣʋ waalɩ tɔɔ,
na pá taŋaa tətɛɣɛtɛɣɛ sɩ pə́ nyaalɩ.
Kpɩɩlʋɣʋ saalaa caakaɣa sɩ pá se na pá yele kpɩɩlʋɣʋ kɛ təna.
Tənaɣa pa tisa kpiiliya ŋkɛ na pá cɛsɩ sɩ pa caa pa tʋ kuulanaa lɛlaa kɛ kpɩɩlʋɣʋ ɩsɛntaa tɔɔ.
Ɩlɛna Pɔɔlɩ heeli Lom yoolaa sɔsɔ ɩnɩ na ɩ yoolaa lɛlaa sɩ:
Ye panɛ ɩnɩ pa se kpɩɩlʋɣʋ taa cənɛ mə taa nɔɣɔlʋ kaa tʋlɩ-tɩ.
Tənaɣa yoolaa sɛta kpiiliya ŋkɛ ka ŋmɩɩsɩ na pá pɛtɩ-kɛ.
Pa wɛ təna na pá taŋaa sɩ pə́ nyaalɩ,
ɩlɛna Pɔɔlɩ tɔ-wɛ sɩ:
Ɩ́ cáálɩ́ mə tɩ na ɩ́ tɔɣɔ tɔɣɔnaɣa.
Na ɩ́ tɔ-wɛ sɩ:
Saŋa taa kʋyɛɛŋ naanʋwa na liɣiti kɔlɔ ɩ́ wɛ kookalɩ taa,
pʋlʋ ta sʋʋ mə nɔɔsɩ taa.
Tɔʋ,
ɩ́ cáálɩ́ mə tɩ na ɩ́ tɔɣɔ tɔɣɔnaɣa na ɩ́ hiki weesiŋ.
Pə kaa cətəlɩ mə taa nɔɣɔlʋɣʋ cətəlʋɣʋ maɣamaɣa.
Pɔɔlɩ tɛma ḿpʋ́ɣʋ́ yɔɣɔtaɣa,
ɩlɛna ɩ́ kpaɣa potopoto na ɩ́ sɛɛ Ɩsɔ kɛ́ pa təna pa ɩsɛntaa,
na ɩ́ faɣa-ɩ na ɩ́ sʋʋ tɔɣɔʋ.
Tənaɣa pa təna pa hika apalʋtʋ na pá tɔɣɔ tɔtɔ.
Mpa tá tá təna tɩɩ wɛ kpɩɩlʋɣʋ taa tɔ tɩɩ wɛ yəlaa pee ŋmʋnʋɣʋ na nɩɩtoso na naanʋwa na naatoso (276).
Pa tɔɣaa na pá haɣa,
ɩlɛna pá kpaɣa tɔɣɔnaɣa pee na pá lɔɔkɩ teŋku taa sɩ pə́ yele kpɩɩlʋɣʋ təfaɣafaɣa.
Pə kɔma pə nyaalɩ ɩlɛ,
kpɩɩlʋɣʋ saalaa ta nyɩ tɛtʋ ntɩ.
Ama pa loosa tiili na teŋku kuɣutaa na pə kʋteŋ wɛ ɩhəntaʋ.
Ɩlɛna pá tɔ sɩ:
Ye tɩɩ pəsɩ tə́ pona tá kpɩɩlʋɣʋ kɛ təna.
Ḿpʋ́ɣʋ́ pa hɛta kuulanaa na pá yele-wɛɣɛ lʋm taa,
na pá kpɛntɩ pa ləsɩ kpatəŋ wei pa kɛɛkaɣana kpɩɩlʋɣʋ tɔ ɩ ŋmɩɩsɩ.
Pəlɛ pə waalɩ pa tamsa pʋʋɣʋ kɛ kpɩɩlʋɣʋ nyʋɣʋ taa kɛ́ kʋ lɔlɔ tɔɔ sɩ pə́ la-wɛɣɛ heelim.
Ɩlɛna pá kɛɛna kʋteŋ ŋkʋ kʋ tɔɔ tɔɔ.
Ḿpʋ́ɣʋ́ pa polaa na pá yoona kanyəŋa huɣule natələɣɩ lʋm hola naalɛ hɛkʋ na pə́ saalɩ.
Kpɩɩlʋɣʋ nyʋɣʋ ka sʋʋ kanyəŋa taa kɛ́ na pə tɔkɩ təkeŋ.
Na lʋm hola náá tɔŋa kʋ waalɩ tɔɔ kɛ́ mapʋ na pə́ yɔkɩ təkpɔɣɔkpɔɣɔ.
Yoolaa nyəmá sɩ pa kʋɣɩ saləkatʋnaa mpɛ sɩ pə́ taa kɔɔ na pá ya lʋm na pá se.
Ama yoolaa sɔsɔ ɩnɩ ɩ́lɛ́ ɩ ta sɔɔlɩ sɩ Pɔɔlɩ ɩ́ sɩ,
ɩlɛ ɩ ta tisina-wɛ.
Ḿpʋ́ɣʋ́ ɩ tɔma sɩ mpa pa nyəmá lʋm tɔ pá hoti kancaalaɣa na pá ya na pá lɩɩ.
Pə́ kaasa mpa,
pɛlɛ pá papɩ kpatəŋ tɔɔ yaa kpɩɩlʋɣʋ hɔɣɔlasɩ tɔɔ na pá tɛsɩ.
Ḿpʋ́ɣʋ́ tə lapa na tá təna tə́ tɛsəna alaafəya təmammam.
Waatʋ wei tə lɩɩna mʋʋlaɣa pʋ́ʋ́ɣʋ́ kɛ mpʋ tɔɣɔ tə nyəmá sɩ pa yaa tɛtʋ nti lʋm cɔɔna mpʋ tɔ sɩ Malətɩ.
Təna nyə́ma tɔka-tʋɣʋ teu pə tɩɩ fɛɩ.
Pə pamna tɛʋ tɔŋna nɩɩʋ na pə wɛ watʋ,
ɩlɛna pá taɣanɩ kɔkɔ kɛ teu na pá hʋ́lɩ́ tá təna sɩ tə́ caɣa na tə́ cɔɔna-kɛ.
Ḿpʋ́ɣʋ́ Pɔɔlɩ kuu tuputu sɩ ɩ tʋɣɩ kɔkɔ taa,
ɩlɛna kɔkɔ haŋaɣa tɔɔ tʋm nɔɣɔlʋ ɩ lɩɩ na ɩ́ nyasa ɩ niŋ na ɩ́ nyɔkəlɩ.
Tɛtʋ ntɩ tə nyə́ma nawa tʋm nyɔkələna Pɔɔlɩ niŋ,
ɩlɛna pá sʋʋ yɔɣɔtʋɣʋ sɩ:
Tampana,
apalʋ ɩnɛ ɩ ta laŋ yʋlʋkʋlʋ.
Nyənɩ teŋku ná cɛɛ-ɩ kɛlɛ,
na pə tɔŋna ɩ mpaaʋ kɛ pɛɛkʋɣʋ.
Tənaɣa Pɔɔlɩ ŋmɩɩsa tʋm ɩnəɣɩ kɔkɔ taa,
ɩ ta tɩɩ nɩɩ wʋsasɩ nasəlɩ.
Yəlaa mpɛ pɛlɛ pa hʋʋkaɣa sɩ nɔɔnɔɔ tɔ ɩ mʋlaa,
yaa ɩ ká hoti na ɩ́ sɩ kpakpaa.
Ama pə leelaa pa ta na pʋlʋ lapa-ɩ,
ɩlɛna pá pəsəna sɩ ɩ kɛ́ ɩkɔntɛ kɛ́.
Tɛtʋ ntɩ tə wulaʋ wei pa yaa sɩ Pipiliyusi tɔ ɩ təyaɣa ka wɛ pəcɔlɔ tənɛ ɩnɩ.
Wulaʋ ɩnɩ ɩ pona-tʋɣʋ ɩ tɛ na ɩ́ tɔkɩ-tʋɣʋ teu,
halɩ kʋyɛɛŋ tooso.
Pə pamna watʋ na anɩɩsa ka wɛna Pipiliyusi caa na ɩ́ həntaa.
Ḿpʋ́ɣʋ́ Pɔɔlɩ polaa na ɩ́ sələmɩ na ɩ́ tənɩ niŋ kɛ ɩ tɔɔ na ɩ́lɛ́ ɩ́ hiki alaafəya.
Pəlɛ pə waalɩ mpa pa kɛ́ kʋtɔntʋnaa kɛ tɛtʋ ntɩ tə taa tɔ pa kɔma na pə́ waa-wɛ.
Pa tʋna-tʋɣʋ tənaɣa na pá wɛna tá sɔɣɔntʋ pə tɩɩ fɛɩ.
Tə kɔma sɩ tə kʋləɣɩ ɩlɛna pá ha-tʋɣʋ mpi mpi tɩɩ nyɩɩlɩ mpaaʋ taa tɔ.